Swachh Survekshan 2020: जानिए यूपी का कौन सा शहर है सबसे स्वच्छ, चौंका देगा पवित्र नगरी अयोध्या का हाल
देश के सबसे साफ और गंदे शहरों की स्थिति बताने वाले स्वच्छता सर्वेक्षण 2020 के नतीजे गुरुवार को घोषित हो गए हैं।
नई दिल्ली। देश के सबसे साफ और गंदे शहरों की स्थिति बताने वाले स्वच्छता सर्वेक्षण 2020 के नतीजे गुरुवार को घोषित हो गए हैं। केंद्रीय आवास एवं शहरी मामलों के मंत्रालय ने देश के सबसे स्वच्छ शहरों और राज्यों की लिस्ट जारी की है। 10 लाख से अधिक जनसंख्या वाले महानगरों की लिस्ट में उत्तर प्रदेश के 6 शहरों ने अपना स्थान बनाया है। वहीं 10 लाख से कम आबादी वाले शहरों की लिस्ट में यूपी के 10 शहर शामिल हैं। इस सूची में सबसे निचले पायदान पर देश की सबसे पवित्र नगरी अयोध्या को स्थान मिला है। राष्ट्रीय सूची में अयोध्या 97वें स्थान पर है। जो कि उत्तर प्रदेश की लिस्ट का आखिरी नाम है। केंद्रीय आवास एवं शहरी मामलों के मंत्रालय की लिस्ट के मुताबिक 10 लाख से ऊपर की आबादी वाले शहरों की लिस्ट को देखें तो यूपी में सबसे स्वच्छ महानगर लखनऊ है। नवाबों के इस शहर को राष्ट्रीय सूची में 12वां स्थान मिला है। वहीं ताज नगरी आगरा को 12वां स्थान मिला है। दिल्ली एनसीआर के सबसे साफ शहर का दर्जा गाजियाबाद को मिला है। वहीं 10 लाख से अधिक आबादी वाले शहरों की लिस्ट में प्रयागराज, वाराणसी और मेरठ को स्थान मिला है। वहीं 1 से 10 लाख की आबादी वाले शहरों में एनसीआर का नोएडा शामिल है। नोएडा को राष्ट्रीय सूची में 25वां स्थान मिला है। वहीं झांसी को 27वां, अलीगढ़ को 30 और मथुरा को 39वां स्थान मिला है। यूपी में सबसे निचले पायदान की बात करें तो अयोध्या से बेहतर स्थिति शिकोहाबाद की है। अयोध्या को जहां 97वां स्थान मिला है। वहीं शिकोहाबाद 95वें स्थान पर है।